Sangsensasie: Hakkel kelder nie dié sanger nie | Netwerk24
Sangsensasie: Hakkel kelder nie dié sanger nie
Die sanger Jodi Jantjies.
Die pragtige Jodi Jantjies (21) van Mitchells Plain op die Kaapse Vlakte, bekoor luisteraars van regoor die wêreld met haar engelsang. Sy was ook onlangs op die gewilde TV-program Koortjies met Jonathan Rubain op kykNET&kie. Min mense weet egter dat Jodi eintlik al van kleins af sukkel met 'n verskriklike spraakprobleem. Sy hakkel vreeslik erg, al het sy tevergeefs al verskeie goed probeer om 'n einde te bring aan haar probleem.
Die wonderwerk is, wanneer Jodi sing, verdwyn haar hakkel! Haar liedjie "Lied van my hart" vat haar storie perfek saam. 'n Gedeelte daaruit lui: "Die woorde oor my lippe kom sukkel-sukkel deur. Die geluid van die spotters so duidelik in my oor. Die storie wat ek vertel dis nie maklik nie ek sweer. Maar die storie is my werklikheid; ek vertel dit weer en weer . . ."
Deesdae is Jodi so besig om te werk aan haar loopbaan en sukses as musikant dat sy nie tyd gehad het om 'n onderhoud aan Kuier toe te staan nie. En daarom het sy laatnag per e-pos met ons gekommunikeer. Haar hakkel ten spyt, floreer haar loopbaan en is dit nie iets wat sy 'n droom laat bly het nie. Sy het haar uitdagings by die horings gepak en hoop haar storie is een van hoop vir mense, wat net soos sy, sukkel met spraakprobleme of om hulself behoorlik uit te druk.